寄薛紹彭
作者：米芾
朝代：宋

paragraphs: 歐怪褚妍不自持，猶能半蹈古人規。
公權醜怪惡札祖，從茲古法蕩無遺。
張顛與柳頗同罪，鼓吹俗子起亂離。
懷素猲獠小解事，僅趨平淡如盲醫。
可憐智永研空臼，去本一步呈千媸。
已矣此生爲此困，有口能說手不隨。
誰云心存乃筆到，天工自是祕精微。
二王之前有高古，有志欲購無高貲。
殷勤分付薛紹彭，散金購取重跋題。